ཐེངས་འདིར་ང་རང་ཡང་ཁོའི་སྟེང་དུ་ཁོང་ཁྲོ་ལངས་མ་བྱུང་།རྒྱུ་མཚན་ནི་ཐེངས་འདིར་མགོན་སྐྱབས་ཀྱི་མིག་མདངས་ལས་ཀུ་རེ་རྩེ་བ་ལྟ་བུའི་མ་རབས་ཀྱི་བཟོ་ལྟ་དེ་མཐོང་མི་ཐུབ་པས་རེད།དོན་ངོ་མ་བཤད་ན་རྣམ་རྒྱལ་དང་ཁོང་གཉིས་ཀྱིས་ད་དུང་ཡང་ལྷ་མོ་གནས་ཡུལ་གཞན་ལ་མངགས་རྩིས་ཡོད་པ་དང་ཁོ་མོ་ནམ་ཡང་ངའི་ཆུང་མར་འགྱུར་ཐབས་མེད་པའི་དོན་དེ་ངེས་མེད་པ་རེད།ངའི་སེམས་ལ།གལ་ཏེ་ལྷ་མོ་དངོས་གནས་ངའི་ཆུང་མར་གྱུར་བ་ཡིན་ན་ངས་ཀྱང་ཨ་ཕས་མ་ཡར་ལ་གཅེས་བ་ལྟར་ཚེ་གང་བོར་ལྷ་མོ་ལ་རྡུང་རེས་རྒྱག་མི་སྲིད་སྙམ་བྱུང་།དོན་དངོས་སྟེང་བཤད་ན་བུད་མེད་ལ་ཐུབ་ཚོད་མི་བྱེད་པ་དེ་ཡང་སྐྱེད་ཕོ་རབ་ཅིག་གི་མཚོན་རྟགས་ཡིན་པ་འདྲ།བར་དེར་རྣམ་རྒྱལ་ངེད་གཉིས་ཀྱི་གམ་དུ་ཡོང་ནས་དགོད་བཞིན་དུ་ཁྱོད་གཉིས་ཀྱིས་གསང་གཏམ་ཅི་ཞིག་བཤད་ཀྱིན་ཡོད་ཟེར།